《题昆山沈愚通理诗集》
明代·刘溥

吴城东头八十里，玉山青插娄江水。
何人秀发山水间，沈生文章妙无比。
清如玉树含秋霜，丽如五色云锦张。
琅然天外度灵响，一曲一奏春风香。
春风吹入长安陌，紫陌烟花烂晴色。
隋珠赵璧常自珍，乐府词林尽相惜。
生今年才二十余，声名欲与前辈俱。
方今四海被皇化，好协雅颂歌唐虞。

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。